google/wiki40b huggingface dataset:
Αλφόνσος ΣΤ΄ του Λεόν και Καστίλης

Βιογραφία

Ήταν ο δευτερότοκος γιος τού Φερδινάνδου Α΄ της Καστίλης & Λεόν και της Σάντσα τού Οίκου των Αστουριών-Λεόν, κόρης τού Αλφόνσου Ε΄ του Λεόν. Μεγαλύτερη αδελφή του ήταν η Ουρράκα.
Ο νεαρός πρίγκιπας (infante) είχε καταγωγή από τη Ναβάρρα, καθώς ο Φερδινάνδος Α΄ ήταν γιος τού Σάντσο Γ΄ της Παμπλόνα. Δεν γνωρίζουμε ακριβώς πότε γεννήθηκε: ένας από τους συγγραφείς τού Ανωνύμου Χρονικού τού Σααγκούν αναφέρει ότι απεβίωσε 62 ετών, μετά από 44 έτη βασιλείας, άρα γεννήθηκε το β΄ ήμισυ τού 1047 ή το α΄ ήμισυ τού 1048. Ο Πελάγιος τού Οβιέδο αναφέρει ότι ήταν 79 ετών, όταν απεβίωσε, αλλά τότε θα είχε γεννηθεί το 1030, πριν τον γάμο των γονιών του. Θεωρούμε ότι γεννήθηκε ενδιάμεσα, το 1040/1.
Σύμφωνα με τη Σιωπηλή Ιστορία τού Λεόν το πρώτο τέκνο τού Φερδινάνδου Α΄, η Ουρράκα, γεννήθηκε όταν αυτός ήταν κόμης της Καστίλης, έτσι η γέννησή της μπορεί να τοποθετηθεί το 1033/4. Το δεύτερο τέκνο του, ο Σάντσο Β΄ πρέπει να γεννήθηκε στο β΄ ήμισυ τού 1038 ή το 1039. Το τρίτο τέκνο του, η Ελβίρα, θα γεννήθηκε το 1039/40, ο Αλφόνσος ΣΤ΄ το 1040/41 και ο Γκαρθία Β΄ το διάστημα 1041 - 24 Απριλίου 1043, οπότε ο Φερδινάνδος Α΄ σε δωρεά του προς το αββαείο τού Σαν Ανδρές δε Εσπιναρέδα αναφέρει τα πέντε τέκνα του. Στις 26 Απριλίου 1046 όλα τα παιδιά του (εκτός της Ελβίρας) υπογράφουν ένα έγγραφο στη μονή τού Σαν χουάν Μπαουτίστα δε Κόριας.
Όλα τα τέκνα του, κατά τη Σιωπηλή Ιστορία, μορφώθηκαν στις ελεύθερες Τέχνες (ρητορική, αρχαία ελληνικά, μαθηματικά, κ.ά.), ενώ οι γιοί του εκπαιδεύτηκαν επιπλέον στα όπλα, στην ιππασία και το κυνήγι. Ο κληρικός Ραϊμούνδος ήταν υπεύθυνος για την εκπαίδευση τού Αλφόνσου ΣΤ΄. Όταν ο τελευταίος έγινε βασιλιάς, τον έκανε επίσκοπο της Παλένθια και αναφέρεται σε αυτόν ως τον "διδάσκαλό μου, ευγενή άνδρα με φόβο Θεού (magistro nostro, viro nobile et Deum timenti)". Για να μάθει την τέχνη τού πολέμου και ό,τι έπρεπε για έναν ιππότη, θα πέρασε μεγάλες περιόδους στην Πεδινή Γη (Tierra de Campos) μαζί με τον Πέδρο Ανσούρεθ τού Οίκου των Μπανού Γκόμεθ.
Άντον Μπρούκνερ

Πρώτα χρόνια και καταγωγή

Ο Μπρούκνερ καταγόταν  από φτωχούς επαρχιώτες, ενώ ο παππούς και ο πατέρας του (από τον οποίο πήρε τις πρώτες μουσικές γνώσεις) ήταν δάσκαλοι σε σχολεία της επαρχίας. Ο πατέρας του πέθανε το 1837 και ο Μπρούκνερ έγινε χορωδός στο μοναστήρι του Αγίου Φλώριαν. Τα χρόνια 1840-1855 εργάστηκε ως δάσκαλος σε χωριά που βρισκόταν στα σύνορα με τη Βοημία, στον Άγιο Φλώριαν και στο Λιντς. Το 1855 διορίστηκε πρώτος οργανίστας στο καθεδρικό ναό του Λιντς και γρήγορα απέκτησε παγκόσμια φήμη ως οργανίστας, ενώ παράλληλα έπαιρνε ιδιαίτερα μαθήματα σύνθεσης από τον Ζίμον Ζέχτερ και τον Όττο Κίτσλερ (που ήταν δέκα χρόνια νεότερός του). Ο τελευταίος ήταν που τον ενθάρρυνε να στραφεί προς τον Βάγκνερ, του οποίου η επιρροή υπήρξε καθοριστική για το έργο του. Το 1867 υπέστη νευρικό κλονισμό από υπερκόπωση. Όταν τον επόμενο χρόνο ανάρρωσε  έφυγε για τη Βιέννη, όπου διορίστηκε καθηγητής εκκλησιαστικού οργάνου και θεωρητικών στο ωδείο. Μαθητής του υπήρξε ο Μάλερ.

Τελευταία χρόνια

Από το 1892 ο Μπρούκνερ αντιμετώπιζε καρδιακά προβλήματα τα οποία τον έκαναν αδύναμο και σε ορισμένες φάσεις ανήμπορο να αναπνεύσει. Το τελευταίο του έργο υπήρξε η ένατη συμφωνία σε ρε ελάσσονα η οποία έμεινε και ημιτελής κατά τον θάνατό του το 1896. Κατόπιν επιθυμίας του τάφηκε στον Άγιο Φλόριαν, κάτω από το εκκλησιαστικό όργανο.
Αγία Έδρα

Ορολογία

Κάθε επισκοπική έδρα θεωρείται ιερή. Στα Ελληνικά, το επίθετο ἱερά χρησιμοποιείται πάντα σε όλες αυτές τις έδρες ως αυτονόητο. Στη Δύση, το επίθετο δεν προστίθεται συνήθως, αλλά αποτελεί μέρος ενός επίσημου τίτλου δύο εδρών: εκτός από τη Ρώμη, η Επισκοπή του Μάιντς (πρώην Αρχιεπισκοπή του Μάιντς), η οποία ήταν επίσης εκλεκτορική και primatial βαθμίδα, φέρει τον τίτλο "της Αγίας Έδρας του Μάιντς" (Λατινικά: Sancta Sedes Moguntina).
Ο όρος "see" που χρησιμοποιείται στα Αγγλικά προέρχεται από τη Λατινική λέξη "sedes", που σημαίνει "έδρα", η οποία αναφέρεται στον Επισκοπικό θρόνο (καθέδρα). Ο όρος "Αποστολική Έδρα" μπορεί να αναφέρεται σε οποιαδήποτε έδρα που ιδρύθηκε από έναν από τους Αποστόλους, αλλά, όταν χρησιμοποιείται με το οριστικό άρθρο, χρησιμοποιείται στην Καθολική Εκκλησία για αναφορά ειδικά στην έδρα του Επισκόπου Ρώμης, τον οποίο αυτή η εκκλησία θεωρεί διάδοχο του Αγίου Πέτρου, του Πρίγκιπα των Αποστόλων.
Προύσοι

Οι Προύσοι (γερμ. Prußen, Prūsai, λατινικά Pruteni) ήταν λαός της Βαλτικής. Συνολικά υπήρχαν δώδεκα φυλές που ζούσαν τον 13ο αιώνα στην περιοχή μεταξύ των ποταμών Βιστούλα και του Minija, της πόλης Šilutė και του δέλτα του ποταμού Νίμαν στην σημερινή Πολωνία. Η περιοχή αυτή δεν ήταν ακριβώς η ίδια με την περιοχή που κατοικούσαν αργότερα οι Πρώσοι. 
Αρχαιολογικά ευρήματα δείχνουν ότι οι οικισμοί των Προύσων κατοικούνταν συνεχώς από το τέλος της νεολιθικής εποχής και μέχρι τον μεσαίωνα. Υποδουλώθηκαν από τους Τεύτονες Ιππότες και αφομοιώθηκαν από τους Γερμανούς και Πολωνούς μετανάστες που κατοίκησαν την περιοχή. Η γλώσσα που μιλούσαν ήταν η Προυσική (γερμ. Altpreußische Sprache, Altpreußisch, Prussisch ή Prußisch) και εξαφανίστηκε τον 17ο αιώνα.
Όρτιγιες

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Το χωριό βρίσκεται επί της αριστερής όχθης του ποταμού Νέρετβα.

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Οι Επτά Σαμουράι

Πλοκή

Η ταινία επικεντρώνεται στην Ιαπωνία του 16ου αιώνα, όταν ένα χωριό ρημάζεται από τις λεηλασίες ληστών, το οποίο μετά από ένα συμβούλιο με τον γέροντα του χωριού, αρχίζουν και ψάχνουν να βρουν σαμουράι για να τους προστατεύσουν από την επικείμενη επίθεση. Μία αποστολή πάει στην πόλη, ώστε να βρει τους σαμουράι. Τελικά, μετά από κόπο βρίσκουν επτά σαμουράι. Δεν τους ήταν εύκολο, γιατί δεν είχαν λεφτά να τους πληρώσουν, παρά μόνο τρεις φορές τη μέρα ένα πιάτο φαγητό. Αρκετοί σαμουράι ήταν εξαθλιωμένοι, οπότε δέχτηκαν αυτήν την προσφορά.
Όταν οι σαμουράι πάνε στο χωριό, οι χωρικοί αρχικά τους φοβούνται, αλλά μετά από ένα σκηνικό που έστησε ένας σαμουράι, άρχισαν να τους εμπιστεύονται. Κατόπιν, οι σαμουράι αρχίζουν και ετοιμάζουν τη μάχη: καταστρώνουν σχέδιο και οχυρώνουν το μέρος. Ωστόσο, προετοίμαζαν και τους χωρικούς για επίθεση. Πριν αρχίσει η επίθεση, αποστολή φεύγει ώστε να σκοτώσει ληστές, πιάνοντας τους στον ύπνο, η οποία χαρακτηρίζεται εν μέρει επιτυχημένη, καθώς εκεί πεθαίνει ο πρώτος σαμουράι.
Η μέρα της επίθεσης έφτασε και σιγά σιγά το χωριό, απωθεί τους ληστές. Από τους 40 συν ληστές είχαν μείνει μόνο 13, και όλο το χωριό ετοιμαζόταν για την τελική μάχη. Τελικά οι ληστές πεθαίνουν όλοι. Παρόλα αυτά, οι επτά σαμουράι, έμειναν στο τέλος τρεις. Η ταινία τελειώνει με τους τρεις εναπομείναντες σαμουράι να βλέπουν το νεκροταφείο, μαζί με τους τέσσερις χαμένους συντρόφους τους, και όσους χωρικούς χάθηκαν. Οι χωρικοί, πλέον ανακουφισμένοι και χαρούμενοι τραγουδούν, θερίζοντας παράλληλα τη συγκομιδή τους.
Δήμος Θηβαίων

Γεωγραφία

Ο Δήμος Θηβαίων είναι ένας από τους έξι δήμους της Περιφερειακής Ενότητας Βοιωτίας που συστάθηκαν το 2011 με το Πρόγραμμα Καλλικράτης. Νότια βρέχεται από τον Κορινθιακό κόλπο, ενώ στο βορειοκεντρικό τμήμα του δήμου εκτείνεται η πεδιάδα της Θήβας, με τις λίμνες Υλίκη και ανατολικότερα την Παραλίμνη, τμήματα των οποίων υπάγονται στον Δήμο.
Ανατολικά της πόλης των Θηβών υπάρχει το δάσος του Μοσχοποδιού, με αξιοσημείωτο βοτανικό πλούτο, το οποίο απλώνεται πάνω στα υψώματα Μεγάλη και Μικρή Ψηλόραχη (στο κέντρο), τον λόφο Κουμέρκι (βόρεια) και το ύψωμα Σωρός (547 μ., στα ανατολικά). Στα εδαφική επικράτεια του Δήμου ανήκουν τα όρη Ελικώνας, Κιθαιρώνας και Ύπατο, καθώς και τα νησάκια Αλατονήσι, Βρόμα, Γκρομπολούρα, Κουβέλι, Μακρονήσι, Ταμπούρλο και Φονιάς, κατά μήκος των ακτών του Κορινθιακού κόλπου.
Ο Δήμος Θηβαίων συνορεύει με τους Δήμους Λεβαδέων, Αλιάρτου, Ορχομενού και Τανάγρας της Περιφερειακής Ενότητας (Π.Ε.) Βοιωτίας, με τον Δήμο Χαλκιδέων της Π.Ε. Εύβοιας και με τον δήμο Μάνδρας–Ειδυλλίας της Π.Ε. Δυτικής Αττικής.

Έμβλημα

Το έμβλημα του Δήμου Θηβαίων χρησιμοποιείται από τον ομώνυμο δήμο όπως επίσης και από την ίδια την πόλη.Στο έμβλημα παρουσιάζεται ο ιδρυτής της πόλης των Θηβών, Κάδμος ο οποίος φτάνει στην πόλη ύστερα από υπόδειξη του Μαντείου, από την Φοινίκη αναζητώντας την αδελφή του Ευρώπη που την είχε απαγάγει ο Δίας.Στο σημείο αυτό σκοτώνει τον φοβερό Δράκοντα που δέσποζε σε όλη την περιοχή και σπέρνει τα δόντια του ύστερα από υπόδειξη της θεάς Αθηνάς από τα οποία φύτρωσαν οι λεγόμενοι «Σπαρτοί» που αλληλοεξοντώθηκαν.
Αμπντελκαντέρ Μπενσαλάχ

Βιογραφία

Ο Μπενσαλάχ γεννήθηκε στις 24 Νοεμβρίου 1941 στο Φελαουσέν, κοντά στο Τλεμκέν, στην τότε Γαλλική Αλγερία .   Επίμονες φήμες, τις οποίες αρνείται συχνά, υποδηλώνουν ότι γεννήθηκε στο Μαρόκο και έγινε αλγερινός πολίτης μετά τον Αλγερινό Πόλεμο της Ανεξαρτησίας .  Αφού εργάστηκε στη Βηρυτό για να διευθύνει το Αλγερινό Κέντρο Πληροφόρησης και Πολιτισμού από το 1970 έως το 1974, επέστρεψε στην Αλγερία για να εργαστεί ως δημοσιογράφος στην κρατική εφημερίδα El Chaab για τρία χρόνια πριν εκλεγεί βουλευτής στην επαρχία Τλεμκέν το 1977. Δώδεκα χρόνια αργότερα διορίστηκε πρεσβευτής στη Σαουδική Αραβία, θέση που κατείχε μέχρι το 1993.   
Ως μέλος του κεντρώου Δημοκρατικού Εθνικού Συναγερμού (RND), διετέλεσε Πρόεδρος του Εθνικού Μεταβατικού Συμβουλίου από το 1994 έως το 1997  και της Εθνικής Συνέλευσης του Λαού από το 1997 έως το 2002.  
Από τον Ιούλιο του 2002, υπηρετεί ως πρόεδρος του Συμβουλίου του Έθνους, της ανώτερης Βουλής.  Αντικατέστησε τον Αμπντελαζίζ Μπουτεφλίκα για κάποια προεδρικά καθήκοντα, όπως για να καλωσορίζει ξένους ηγέτες στην Αλγερία, κατά το τελευταίο μέρος της θητείας του πρώην προέδρου.  Ήταν ισχυρός σύμμαχος του τελευταίου, υποστηρίζοντας την πέμπτη υποψηφιότητά του, ακόμη και κατά τη διάρκεια των αλγερινών διαμαρτυριών του 2019.  
Σύμφωνα με το άρθρο 102 του Συντάγματος της Αλγερίας, έγινε αρχηγός κράτους της Αλγερίας στις 9 Απριλίου 2019, επτά ημέρες μετά την παραίτηση του Μπουτεφλίκα.   Η θητεία του διήρκεσε το πολύ 90 ημέρες, ενώ οι προεδρικές εκλογές θα έπρεπε να είχαν πραγματοποιηθεί. Σύμφωνα με το νόμο, απαγορεύεται να είναι ο ίδιος υποψήφιος στις εκλογές αυτές.   Ωστόσο, μετά την ακύρωση των εκλογών, εξακολουθεί να κυβερνά τη χώρα.
No Prayer for the Dying

Ιστορία του δίσκου

Το 1989, οι Iron Maiden έκαναν ένα μεγάλο διάλειμμα και ο κιθαρίστας Άντριαν Σμιθ ηχογράφησε τον πρώτο του προσωπικό δίσκο με το συγκρότημα Adrian Smith and Project (ASAP). Ο Σμιθ, απογοητευμένος από την ηχητική κατεύθυνση την οποία έπαιρναν οι Iron Maiden κατά τις ηχογραφήσεις του επόμενου δίσκου τους, αποφάσισε να αποχωρήσει και αντικαταστάθηκε από τον Τζάνικ Γκερς, πρώην κιθαρίστα των Gillan.
Το νέο άλμπουμ παρουσίασε μία επιστροφή στον αρχικό ήχο του συγκροτήματος, χωρίς τα πλήκτρα των δύο προηγούμενων δίσκων. Τα φωνητικά του Μπρους Ντίκινσον παρουσίασαν μία πιο τραχιά μορφή τους σε σύγκριση με τα πιο ψηλά του παρελθόντος. Το "No Prayer for the Dying" ηχογραφήθηκε με το φορητό στούντιο των Rolling Stones, στο εξοχικό σπίτι του Στιβ Χάρις στο Έσσεξ. Στιχουργικά, το συγκρότημα ασχολήθηκε με πολιτικά και θρησκευτικά θέματα, αφήνοντας το επικό και ιστορικό περιεχόμενο των προηγούμενων δίσκων τους.
Το εξώφυλλο του άλμπουμ δείχνει τη μασκότ του συγκροτήματος, Έντι, να βγαίνει από ένα τάφο και να πιάνει το νεκροθάφτη από το λαιμό. Σχεδιάστηκε για άλλη μια φορά από τον Ντέρεκ Ριγκς και για την επανέκδοση του δίσκου, ο μάνατζερ του συγκροτήματος Ρομπ Σμόλγουντ, του ζήτησε να αφαιρέσει την εικόνα του νεκροθάφτη, όπως και έγινε. Στη δεύτερη έκδοση του "No Prayer for the Dying" προστέθηκε η επιγραφή "After the Daylight, The Night of Pain, That is not Dead, Which Can Rise Again", πάνω στην ταφόπλακα.
Ο δίσκος ανέβηκε στο # 2 των βρετανικών τσαρτ και το # 17 των αντίστοιχων αμερικάνικων. Το "No Prayer for the Dying" έγινε χρυσό και στις δύο πλευρές του Ατλαντικού και συνοδευόταν από τα σινγκλ "Holy Smoke" και "Bring Your Daughter... to the Slaughter", τα οποία γνώρισαν μεγάλη επιτυχία σκαρφαλώνοντας στο # 3 και το # 1 στη Μεγάλη Βρετανία, αντίστοιχα. Ο δίσκος έλαβε μέτριες κριτικές με το "AllMusic" να του δίνει δύο αστέρια και το "Metal Archives" μέσο όρο βαθμολογιών 62%.
Η περιοδεία για την προώθηση του άλμπουμ ονομάστηκε "No Prayer on the Road" και τις συναυλίες των Iron Maiden άνοιγαν, σε διαφορετικά χρονικά διαστήματα, οι Wolfsbane, Anthrax, The Almighty και King's X. Η πρώτη τους εμφάνιση έγινε στο Σαουθάμπτον στις 20 Σεπτεμβρίου 1990, για να συνεχίσουν στη Μεγάλη Βρετανία μέχρι τις 18 Οκτωβρίου. Στις 21 Οκτωβρίου εμφανίστηκαν ζωντανά στη Βαρκελώνη και μέχρι τις 22 Δεκεμβρίου έδωσαν 34 συναυλίες στην Ισπανία, την Πορτογαλία, τη Γαλλία, το Βέλγιο, την Ολλανδία, τη Δανία, την Ιταλία και τα σκανδιναβικά κράτη.
Στις 13 Ιανουαρίου 1991 ξεκίνησε το βορειοαμερικανικό κομμάτι της περιοδείας το οποίο διήρκεσε μέχρι τις 19 Μαρτίου, με το συγκρότημα να δίνει σαράντα συναυλίες. Η περιοδεία έκλεισε με έξι εμφανίσεις στην Ιαπωνία στις αρχές Απριλίου του 1991.
Πολιτειακή Συνέλευση της Καλιφόρνια

Ηγεσία της Συνέλευσης

Ο Ομιλητής της Συνέλευσης προεδρεύει της Συνέλευσης ων στην κορυφαία θέση της ηγεσίας, ελέγχοντας την ροή του νομοθετικού έργου και τις αναθέσεις στις επιτροπές. Ο Ομιλητής εκλέγεται από την πλειοψηφική κομματική ομάδα, και ακολουθεί η επιβεβαίωση όλης της Συνέλευσης με ψήφισμα floor vote. Άλλοι ηγέτες της Συνέλευσης, όπως ο αρχηγός της μειοψηφίας και της μειοψηφίας, εκλέγονται από τις κομματικές τους ομάδες σύμφωνα με την ισχύ κάθε κόμματος στο σώμα.
Σημερινός Ομιλητής είναι ο Δημοκρατικός Τζον Πέρεζ (46η–Λος Άντζελες). Ο Αρχηγός της Πλειοψηφίας είναι ο Δημοκρατικός Τσαρλς Καλντερόν (58η–Μοντεμπέλλο). Ο Αρχηγός της Μειοψηφίας είναι ο Ρεπουμπλικανός Κόννι Κόνγουεϊ (34η–Τουλάρε).

Αίθουσα της Συνέλευσης

Οι πράσινοι τόνοι της Αίθουσας βασίζονται στη Βουλή των Κοινοτήτων του Ηνωμένου Βασιλείου. Η εξέδρα βρίσκεται κατά μήκος ενός τοίχου με σχήμα "E", με την κεντρική του προεξοχή να φιλοξενεί το βήμα. Κατάμήκςο της κορνίζας βρίσκεται ένα πορτραίτο του Αβραάμ Λίνκολν και ένα απόφθεγμα του στα Λατινικά: legislatorum est iustas leges condere ("Είναι το καθήκον των νομοθετών ναψηφίζουν δίκαιους νόμους"). Σχεδόν κάθε διακοσμητκό στοιχείο είναι ταυτόσημο με την Αίθουσα της Γερουσίας.

Προϋποθέσεις των υποψηφίων

Για να διαγωνιστεί για Μέλος της Συνέλευσης, ο υποψήφιος πρέπει να είναι πολίτης των Ηνωμένων Πολιτειών και εγγεγραμμένος ψηφοφόρος στην περιφέρεια την περίοδο που εκδίδονται τα έγγραφα της υποψηφιότητας και δεν μπορούν να  έχουν υπηρετήσει τρεις θητείες στην Πολιτειακή Συνέλευση από τις 6 Νοεμβρίου 1990. Σύμφωνα με το Άρθρο IV, Τομέας 2(c) του Συντάγματος της Καλιφόρνια, ο υποψήφιος πρέπει να έχει ολοκληρώσει ένα έτος διαμονής στην νομοθετική περιφέρεια και διαμονής στην Καλιφόρνια επί τρία έτη.
Ευσέβεια (μυθολογία)

Στην ελληνική μυθολογία η Ευσέβεια ήταν θεότητα, η προσωποποίηση της ευσέβειας.
Οι Ορφικοί ύμνοι αποκαλούν την Ευσέβεια «μέγα όνειαρ» (= μεγάλο όφελος). Η Ευσέβεια και η Σωφροσύνη αποτελούσαν το ιδεώδες των αρχαίων Σπαρτιατών. Ο φιλόσοφος Εμπεδοκλής παρακαλεί τη Μούσα να του στείλει άρμα από την Ευσέβεια. Ιερό της θεότητας υπήρχε στη Φιλιππούπολη της Συρίας. Πάνω σε χάλκινα νομίσματα της Αλεξανδρείας των ρωμαϊκών χρόνων παριστάνεται η Ευσέβεια με τη μορφή γυναίκας που φέρει πέπλο.
Σκοτεινό εστιατόριο

Το σκοτεινό εστιατόριο είναι ένας τύπος θεματικού εστιατορίου όπου οι θαμώνες τρώνε σε απόλυτο σκοτάδι ή έχουν καλυμμένα τα μάτια τους. Το πρώτο σκοτεινό εστιατόριο άνοιξε στην Ζυρίχη το 1999.

Ιστορικό πλαίσιο

Η ιδέα δημιουργίας ενός δείπνου όπου οι άνθρωποι θα δειπνούν στο σκοτάδι, προήλθε από έναν τυφλό κληρικό από την Ζυρίχη στην Ελβετίας, τον αιδεσιμότατο Γιόρκε Σπίλμαν (Jorge Spielmann). Όταν καλούσε τους συνδαιτυμόνες του να δειπνήσουν στο σπίτι του, ίσως από ένδειξη σεβασμού, είτε ως μια προσπάθεια να έρθουν στην θέση του και να κατανοήσουν καλύτερα την απώλεια της όρασης, είτε να ζήσουν μια εμπειρία διαφορετικής αντίληψης του κόσμου των αισθήσεων και των γεύσεων. Η ιδέα αυτή υπήρξε ενδιαφέρουσα για τους φίλους του με αποτέλεσμα, να αποφασίσει να εφαρμόσει επιχειρηματικά αυτήν την ιδέα, ανοίγοντας το πρώτο εστιατόριο αυτού του είδους στην Ζυρίχη.
Σήμερα τα σκοτεινά εστιατόρια έχουν ανοίξει σε αρκετές χώρες του κόσμου. Στα περισσότερα από αυτά, οι σερβιτόροι είναι τυφλοί, υπάρχει μόνο ένα μενού που σερβίρεται και απαγορεύουν κάθε φυσική ή τεχνητή εκπομπή φωτός. Σε ορισμένα από αυτά, μέρος των εσόδων προορίζεται για κοινωφελή ιδρύματα.

Σκηνικό

Στην αίθουσα και στους διαδρόμους που οδηγούν σε αυτήν, όλες οι τεχνητές και οι φυσικές πηγές φωτός απαγορεύονται. Οτιδήποτε φωσφορίζει, όπως τα ρολόγια χειρός, ή εκπέμπει φως, όπως τα κινητά τηλέφωνα, οι αναπτήρες και τα τσιγάρα, πρέπει να αφήνονται απαραίτητα πριν την είσοδο στον χώρο, στο βεστιάριο. Το σερβίρισμα του δείπνου αποτελεί έκπληξη για τους πελάτες του εστιατορίου, καθώς δεν έχουν να παραγγείλουν το γεύμα της επιλογής τους. Αρχικά, οι πελάτες οδηγούνται στα τυφλά μέσα από ένα σκοτεινό διάδρομο, ώστε για να μην ενοχλούνται οι υπόλοιποι πελάτες του εστιατορίου. Εκεί τους παραλαμβάνει ο σερβιτόρος που τους οδηγεί στο τραπέζι τους, όπου σερβίρονται. Λόγω της απώλειας φυσικών και τεχνητών πηγών φωτός, οι πελάτες χρησιμοποιούν τις αισθήσεις τους, εκτός φυσικά της όρασης.
Παλάτσο Μαντάμα

Αίθουσα Καβούρ

Στο κέντρο των παλαιών ταψιών της αίθουσας Καβούρ στο Παλάτσο Μαντάμα, υπάρχει το έργο «Οβάλ ζωγραφική» ενός από τους μεγαλύτερους ζωγράφους της ιταλικής ιστορίας, του Τζανμπαττίστα Πιττόνι (1687-1767) με τίτλο Βάκχος και Αριάδνη.
Η αίθουσα είναι στη διάθεση των γερουσιαστών της Ιταλικής Δημοκρατίας για τις συνεδριάσεις και μερικές φορές το Συμβούλιο των Υπουργών λαμβάνει χώρα εκεί.
Δήμος Νευροκοπίου

Μορφολογία - καιρικές συνθήκες

Η σχετικά μεγάλη έκταση του δήμου, οι ιδιαίτερα χαμηλές θερμοκρασίες το χειμώνα (σε συνδυασμό με αδιάλειπτο παγετό και χιονοκάλυψη), καθώς και η μορφολογία του εδάφους, όπου περιλαμβάνονται μερικοί από τους υψηλότερους ορεινούς όγκους της Ελλάδας (Όρβηλος, Φαλακρό, Ελατιά Δυτικής Ροδόπης, Μενοίκιο, όρη Βροντούς κ.α.), καθιστούν τη λειτουργία του δήμου ιδιαίτερα δυσχερή έως αδύνατη. Το σοβαρό αυτό διοικητικό κενό που προκάλεσε η δημιουργία του Δήμου Νευροκοπίου, επιχειρεί να καλύψει εν μέρει, το Επαρχείο Κάτω Νευροκοπίου, το οποίο διατηρείται έως σήμερα, με μόνη περιοχή ευθύνης το Δήμο Νευροκοπίου, χωρίς όμως ουσιαστικές αρμοδιότητες και παρεμβάσεις.

Προσωπικότητες - ιστορία

Από το Βαθύτοπο, ήταν ο λόγιος και μοναχός Ιωάννης Συμεωνίδης (1785-1850). Επίσης, από την περιοχή του Δήμου Νευροκοπίου κατάγονταν πολλοί επιφανείς αγιογράφοι του 19ου αιώνα, όπως ο Στέργιος Γεωργιάδης και ο Γεώργιος Ζυρνοβίτης (από το Κάτω Νευροκόπι) και ο Δημητρίου (από το Κατάφυτο), οι οποίοι αγιογράφησαν τις εκκλησίες της περιοχής: στην κώμη του Κάτω Νευροκοπίου και στα χωριά Δασωτό, Κάτω Βροντού, Περιθώριο, Λευκόγεια, Παγονέρι, Βώλακα, Ακρινό, Λιβαδάκι, Οχυρό, Εξοχή, Βαθύτοπο και Γρανίτη, την περίοδο 1812-1890. 
Οι κάτοικοι της περιοχής του δήμου Κάτω Νευροκοπίου συμμετείχαν στους αγώνες για τη Μακεδονία κατά την περίοδο του Μακεδονικού Αγώνα. Σπουδαιότεροι Μακεδονομάχοι ήταν ο Ιωάννης Αβριώνης από το Περιθώρι,  ο Δημήτριος Πέντσας από το Παγονέρι και ο Άρμεν Κούπτσιος από το Βώλακα. Άλλη προσωπικότητα της περιοχής ήταν ο Χρήστος Τάσκας από το Παγονέρι που έδρασε ως οπλαρχηγός των αντιστασιακών σωμάτων του Αντών Τσαούς κατά τη διάρκεια της Κατοχής.
Ίμρε Μπόντα

Καριέρα

Γεννήθηκε στις 10 Οκτωβρίου του 1961 στο Ζόλνοκ της Ουγγαρίας και ξεκίνησε την καριέρα του το 1973 από τα τμήματα υποδομής της ΜΤΚ Βουδαπέστης ενώ το 1980 προωθήθηκε στην πρώτη ομάδα του συλλόγου όπου αγωνίστηκε ως το 1987 πετυχαίνοντας 58 γκολ σε 190 αγώνες πρωταθλήματος. Έπειτα από ένα μικρό πέρασμα με τη μορφή δανεισμού από τη Βάσας, το καλοκαίρι του 1988 μεταγράφηκε στην Ελλάδα και συγκεκριμένα στον Ολυμπιακό Βόλου, παρά το γεγονός πως για την απόκτησή του είχαν ενδιαφερθεί τόσο ο Ολυμπιακός Πειραιώς όσο και ο ΠΑΟΚ.
Με τη φανέλα της ομάδας του Βόλου καταφέρνει να αναδειχτεί πρώτος σκόρερ του πρωταθλήματος για την αγωνιστική περίοδο 1988-89 με 20 τέρματα, ξεπερνώντας το μεγάλο όνομα της εποχής και συμπατριώτη του, Λάγιος Ντέταρι που είχε 15. Κατά τη δεύτερη χρονιά του στην ομάδα του Βόλου σημείωσε 10 τέρματα σε 15 αγώνες, καθώς ένας σοβαρός τραυματισμός δεν του επέτρεψε να αγωνιστεί περισσότερο. Την επόμενη χρονιά παρέμεινε αρχικά στον Ολυμπιακό Βόλου, πετυχαίνοντας μάλιστα 10 γκολ στον πρώτο γύρο του πρωταθλήματος της Β΄ Εθνικής, τον Ιανουάριο όμως μεταγράφηκε στον ΟΦΗ. Το πέρασμα του από την ομάδα της Κρήτης ήταν απογοητευτικό καθώς την πρώτη σεζόν πέτυχε μόλις 5 γκολ σε 20 συμμετοχές, ενώ τη δεύτερη είχε 4 συμμετοχές χωρίς να καταφέρει να σκοράρει και αποχώρησε από την ομάδα τον Δεκέμβριο του 1991. Επέστρεψε στον Ολυμπιακό Βόλου, ο οποίος συμμετείχε στη Β΄ Εθνική, όπου αγωνίστηκε μέχρι το 1993, οπότε επέστρεψε στην πατρίδα του για λογαριασμό της ΒΣΚ Βουδαπέστης, στην οποία και κρέμασε τα παπούτσια του.
Ο Μπόντα διετέλεσε 8 φορές διεθνής με την Εθνική Ουγγαρίας, πετυχαίνοντας 3 τέρματα.
Κωνσταντία της Καστίλης

Βιογραφία

Ήταν κόρη του Αλφόνσου Ζ´ της Καστίλης & του Λεόν και της πρώτης συζύγου του Βερεγγάριας της Βαρκελώνης, αλλά η ακριβής ημερομηνία γέννησης της είναι άγνωστη.  Τα ακριβή αίτια διαζυγίου του συζύγου της ήταν οι διαμαρτυρίες της Ελεονώρας για τις υπερβολικά στενές σχέσεις του Λουδοβίκου με την εκκλησία και του Λουδοβίκου με την σειρά του επειδή η Ελεονώρα δεν του γεννούσε τον απαιτούμενο διάδοχο κάτι που ούτε η Κωνσταντία κατόρθωσε να το κάνει.
Η Κωνσταντία πέθανε απο τους πόνους στην γέννηση του δεύτερου παιδιού της Αδελαΐδας του Βεξίν (1160), ο σύζυγος της βασιλιάς Λουδοβίκος Ζ´ 5 βδομάδες αργότερα προχώρησε στον τρίτο του γάμο με την Αδέλα της Καμπανίας.